*VEGA og Live Nation præsenterer:* **En håbefuld rejse gennem et dystopisk univers***Lille VEGA indhylles i moderne metal, når Creed-guitaristens soloprojekt Tremonti indtager scenen den 18. november.*

Guitarvirtuosen Mark Tremonti er en travl mand. Han startede bandet Creed tilbage i 1993, og når han ikke turnerer verden rundt med Alter Bridge, spiller han i soloprojektet Tremonti. Det nyudgivne fjerde album, *A Dying Machine,* er bandets hidtil mest ambitiøse konceptalbum.

Med udgangspunkt i thrash-rødderne bliver de melodiske vokaler på albummet blandet med moderne metal. Historien om kunstig intelligens og robotter, der overtager verden, er så central for albummet, at Mark Tremonti har skrevet en roman til, der udkommer senere på året.

Selvom *A Dying Machine* er et konceptalbum, har sangene stadig et personligt præg. Denne gang dog med mindre melankoli og hjertesorg, som ellers var fremtrædende på debutalbummet *All I Was* (2012).

Post-grungebandet har skabt deres egen massive fanskare med et speed metal-influeret lydlandskab samt mere melodiske vokaler, end vi kender det fra Creed. Samtidig har de hurtige riffs, den energiske musik, og de anmelderroste albums *Cauterize* (2015) og *Dust* (2016) sikret Tremonti deres plads på metalscenen.

Den nyeste single”As The Silence Becomes Me” vidner om et band, der er klar til at rive publikum med på en dystopisk, men håbefuld rejse.

**Fakta om koncerten:**  
Tremonti (US)  
Søndag d. 18. november kl. 21.00  
Lille VEGA, Enghavevej 40, 1674 København V  
Billetpris: 280 kr. + gebyr  
Billetsalget starter fredag d. 21. september kl. 10.00 via vega.dk, Live Nation og Ticketmaster.